Bennie Fourie speel onwaarskynlike held in nuwe Quentin Krog-rolprent – Olka Bolka Web & E-Magazine
July 11, 2019 July 11, 2019 MiggieK
VRYSTELLING IN TEATERS LANDSWYD: 23 Augustus 2019
Kyk die lokprent hier: https://youtu.be/NM7zUkjcZ2c
Tussendie bloed en konsternasie deur, sal die kyker beslis gekonfronteer word met baie stereotipes, maar ook gou besef dat ANDER MENS dieper temas soos afknouery, selfbeeld, respek, verhoudings, familiebande, geweld en misdaad aan die kaak stel, wys dat selfs die mees geharde persoonlikheid ook soms weerloos kan wees én dat 'n Niemand op die ou einde ook kan ontwikkel in 'n Iemand wat kan opstaan vir homself. Die rolprent beloof om gehore met tye te laat skaterlag as gevolg van spitsvondige dialoog en donker humor, asook te laat naels kou soos wat die gebeure ontvou en hulle besef dat dit elke mens se verantwoordelikheid is om sy eie identiteit in die lewe te bepaal.
DANIEL NIEMAND is een van die lewe se slaansakke. Sy vrou los hom vir hulle huweliksberader, dan vind hy uit sy baas is die hoof van 'n bende – en dít is die beste gedeelte van sy week…
Daniel Niemand is een van daardie mense wie van die een mislukking tot die volgende teleurstelling lewe, en dis op 'n goeie dag. Hy weet dit nog nie, maar dit gaan alles binnekort verander…
Die moeilikheid begin wanneer sy vrou hom vir 'n ander man los, wie toevallig hulle huweliksberader is. In 'n wanhopige poging om sy eer te herwin, bring Daniel per ongeluk sy eks-huweliksberader se lewe tot 'n einde. Gelukkig (of óngelukkig) vir hom, ontdek hy dat sy baas, Frank, en dié se broer Hansie, nie bloot die onskuldige eienaars van 'n konstruksiemaatskappy is nie, maar ook die ongenaakbare leiers van 'n plaaslike sindikaat.
Alhoewel hulle intensies effe verdag en onduidelik voorkom, bied Frank en Hansie aan om vir Daniel te help om van die lyk ontslae te raak – maar dit is nie lank voor die polisie aan Daniel se deur kom klop en hom arresteer nie. Inspekteur Acker soek al jare lank 'n rede om vir Frank toe te sluit, en Daniel mag dalk net die perfekte geleentheid daarvoor wees, op die vooraand van sy aftrede. Daniel, wat soos altyd net die regte ding wil doen, gee vir Acker die inligting wat hy nodig het om Frank uiteindelik vas te trek.
Bewus van die teiken op Daniel se rug, kontak Acker die Getuienis-beskermingseenheid en Daniel word in die sorg van Erica Kruger geplaas, die beste in haar veld. Vir Daniel lyk dit asof sy lot uiteindelik ietwat meer rooskleurig voorkom – min weet hy dat Acker hom as lokaas gebruik om vir Frank vas te trek, wie nou kort op sy hakke is.
Welkom by die aakligste week in Daniel Niemand se lewe.
Regie: Quentin Krog
Met: Bennie Fourie, Marlee van der Merwe, Frank Opperman, James Borthwick, Laudo Liebenberg, André Weideman, Jana Cilliers, Roeline Daneel.
Hier is 'n paar skermskote uit die rolprent.
Regisseur | QUENTIN KROG
Quentin Krog is gebore in Springs, het grootgeword in Benoni, en toe graad gevang in Stellenbosch. Op die ouderdom van 19 het Quentin tydens sy studies begin speel met 'n rekenaar, sy pa se digitale videokamera en baie eenvoudige redigering-sagteware.
Na afloop van sy studies word Quentin die mede-stigter van Firestorm Production, 'n kleinskaalse produksiemaatskappy in Kaapstad. Tussen speelgeleenthede het Quentin sy vernuf geslyp in die skryf, vervaardiging, regie, en redigering van 'n verskeidenheid film-formate.
Na 'n geruime tyd by Firestorm, verlaat Quentin die Kaap met die oog op die film- en televisiebedryf in Johannesburg. Quentin het vinnig as assistent-regisseur naam gemaak en was deel van verskeie dramareekse en films, wat toe vir hom deure oopmaak om uiteindelik sy debuut te maak as regisseur op die kykNET dramareeks Sterlopers – Seisoen 1 (2013).
Sedertdien het Quentin die regie van vier vollengte films behartig asook vele episodes van dramareekse, ondermeer Ballade vir 'n Enkeling (2014), Die Boekklub – Seisoen 1(2015), High Rollers (2015/16), Vir die Voëls (2017), Thys & Trix (2018).Sy vierde vollengte film, Ander Mens, word in 2019 vrygestel.
Marche Media is 'n Kaapstad-gebaseerde film- en televisie-produksiemaatskappy, in 2017 gestig deur die samekoms van twee bedryfsreuse: Lion's Head Productions en Human Capital Films. Hierdie twee maatskappye spog met oor die 30 jaar se ervaring in die bedryf, en van die land se beste talent wat deel vorm van die span.
Onlangse televisie-projekte sluit die kykNET en Showmax Dramareeks Waterfront, die uiters suksesvolle Boer soek 'n Vrou, asook Claire Wiese-Wentzel se gedaanteverwisselingprogram Mooimaak, in. Marche Media is trots om met plaaslike vollengte films oorsee te spog, waarvan projekte soos Nobody's died laughing (2015), Johnny is nie dood nie (2016), Kanarie (2018) en Die Seemeeu (2018) tans opspraak maak in Europa, Kanada, Noord-Amerika en selfs China.
Marche Media se volgende projek wat die lig sien is 'n vollengte film, Ander Mens (2018/9), met Quentin Krog (Ballade vir 'n Enkeling & Vir die Voëls) in die regisseursstoel.
Ander Mens het verskeie groot name in die plaaslike bedryf in die rolverdeling en word beskryf as 'n donker komedie / aksiefilm. Die teks is gebaseer op die bekroonde roman 'n Ander Mens,deur Zirk van den Berg, wat die eerste kykNET / Rapport Boekprys vir verwerking van roman tot film gewen het.
"Ons is opgewonde om voortdurend die vermaaklikheidssektor in Suid-Afrika uit te brei. Ons soek voortdurend na kommersiële vennootskappe om hierdie groeiende bedryf te laat seëvier, en die voordele in die betrokkenheid van die bedryfs- en privaatsektore uit te wys en bekend te maak. Ons is trots Suid-Afrikaanse inhoudsvervaardigers, gefokus op die bou van verhoudinge met rolspelers in die internasionale mark om die verkope en verspreiding van ons werk in verskeie gebiede in die wêreld aan te moedig."
Adres: 129 Breestraat, Kaapstad, 8001
Posadress: 129 Breestraat, Kaapstad, 8001
Webtuiste: www.marche.media | www.andermensfilm.com
Publisiteit & Bemarking: jacon@marche.media
Tel: +27 (0)71 955 4793 |. +27 (0) 21 205 0777
Facebook: www.facebook.com/AnderMensFilm/ @AnderMensFilm
Twitter: https://twitter.com/marche_media / @marche_media
Instagram: https://www.instagram.com/andermensfilm / @AnderMensFilm
Hutsmerke: #AnderMensFilm #marchemedia
Laat jou gedig die lig sien: Die Afrikaanse Taalmuseum en -monument (ATM) in die Paarl het 'n genotvolle werkswinkel op Saterdag, 15 Junie 2019 oor digkuns aangebied.